Imtella' Settembru 13, 2021 - Aġġornata 13 Ta' Settembru, 2021 11:59am Xjentisti fl-Università ta' Malta qed jaħdmu fuq proġett ta' riċerka bil-għan li jistudjaw u jiżviluppaw terapija ġdida għal kanċer tal-pulmun partikolari. Ir-riċerka LCeNT qed timmira li toħloq trattament aħjar għal pazjenti b'non-small cell lung cancer (NSCLC) billi jkun iktar effettiv waqt li joffri konċentrazzjonijiet ta' mediċini aktar siguri, u b'hekk ikun hemm inqas effetti negattivi mit-trattamenti disponibbli bħalissa. Bit-trattamenti disponibbli bħalissa, dan it-tip ta' kanċer iġorr rata ta' sopravvivenza wara 5 snin ta' madwar 15% biss, bir-riċerkaturi jittamaw li jtejbu din ir-rata. Waqt żjara fil-laboratorji fejn qed isir xogħol fuq dan il-proġett, il-Ministru Owen Bonnici qal li l-enerġija u l-impenn ta' dawn ir-riċerkaturi Maltin huma tassew impressjonanti, u x-xogħol imprezzabbli tagħhom biex jipprovdu tama ġdida lil dawk li l-aktar għandhom bżonnha, jeħtieġ jiġi rikonoxxut. Ir-riċerka qed issir b'investiment ta' €200,000 mill-Kunsill Malti għax-Xjenza u t-Teknoloġija (MCST) permezz tal-Programm għall-Iżvilupp Teknoloġiku (TDP).